**POMURSKA RAZISKOVALNA NAGRADA »2019«**

**Obrazložitev magistrske naloge**

Avtorica: **Mateja Černjavič**

Naslov: **Socialni dejavniki tveganja za samomorilno vedenje pri starejših odraslih: stopnja socialne izolacije, občutek osamljenosti in prisotnost želje po smrti zaradi medosebnih odnosov**

Mateja Černjavič je raziskovala odnos med izbranimi socialnimi vidiki (stopnja socialne izolacije, občutek osamljenosti, občutek, da je starostnik drugim v breme, občutek odtujenosti v medosebnih odnosih), izbranimi socialno-demografskimi spremenljivkami (spol, zakonski status in obliko bivanja) in tveganjem za samomorilno vedenje. Gre za aktualno tematiko, saj pri nas podobno kot drugod pri svetu količnik samomora višji ob naraščajoči starosti (prebivalstvo se pa nezadržno stara) – v Sloveniji se po številu samomorov med prebivalci nad 65 let uvrščamo v evropski in svetovni vrh.

Raziskava, izvedena na vzorcu 104 starostnikov in starostnic, ni ugotovila značilnih razlik glede tveganja za samomorilno vedenje glede na spol, zakonski status ali obliko bivanja (sami ali bivanje z drugimi osebami). Tveganje narašča s stopnjo osamljenosti, z občutkom, da je oseba drugim v breme, ter občutkom nepripadnosti.

Raziskovalni pristop je dobro zastavljen in izpeljan. Naloga je metodološko odlično izpeljana (izbor merskih inštrumentov, vzorčenje, anketiranje, analiza podatkov). Rezultati so jasno prikazani, interpretacije so obsežne in poglobljene, prav tako jezikovno oz. slogovno odlično sintetizirani.

Avtoričini izsledki dajejo dodatne uvide in opozorila na pomen osmišljanja starosti in omogočanja kakovostnih socialnih vezi v tem obdobju kar je pomemben preventivni dejavnik samomorilnega vedenja, hkrati pa tudi vir opore ter dejavnik dobrega telesnega in duševnega počutja. Zaradi doseženih rezultatov raziskave predlagam, da naloga prejme Pomursko raziskovalno nagrado.

**Pom. akad. dr. Metka Kuhar**

**Ljubljana, 4. 6. 2020**